b"\n_START_ARTICLE_\nCandido Cannav\xc3\xb2\n_START_SECTION_\nBiografia\n_START_PARAGRAPH_\nNascut el 29 de novembre del 1930 a Cat\xc3\xa0nia en una fam\xc3\xadlia benestant, va perdre el pare de ben jove. La seva mare es va haver de fer c\xc3\xa0rrec sola d'ell i els seus cinc germans. Va comen\xc3\xa7ar com a periodista esportiu a La Sic\xc3\xadlia als dinou anys. Del 1952 al 1955 va presidir el CUS Catania. El 1955 va ser contractat com a corresponsal de La Gazzetta dello Sport. M\xc3\xa9s tard va comen\xc3\xa7ar a treballar com a enviat especial i va cobrir, entre altres esdeveniments, la Copa del M\xc3\xb3n de futbol, 9 Jocs Ol\xc3\xadmpics i diversos Giros d'It\xc3\xa0lia._NEWLINE_El 1981 es va convertir en director adjunt del diari, despr\xc3\xa9s codirector i, el 1983, va substituir Gino Palumbo com a director de La Gazzetta. Va romandre en el c\xc3\xa0rrec 19 anys, fins al 2002, quan va ser substitu\xc3\xaft per Pietro Calabrese. Mentre en va ser director, La Gazzetta dello Sport es va establir com un important diari itali\xc3\xa0, va comen\xc3\xa7ar a publicar el setmanari SportWeek i va obrir la seva web._NEWLINE_Durant els darrers anys de la seva vida, es va dedicar a escriure columnes d'opini\xc3\xb3 (sempre les va escriure a la Gazzetta)._NEWLINE_Els seus interessos i la seva obra anaven m\xc3\xa9s enll\xc3\xa0 de l'esport, ja que sempre s'havia ocupat dels problemes de la societat, especialment dels de la seva terra. Quan va deixar la direcci\xc3\xb3 de la Gazzetta dello Sport, va publicar dues novel\xc2\xb7les que tracten sobre les presons italianes i sobre els discapacitats._NEWLINE_El 19 de febrer del 2009, pat\xc3\xad una hemorr\xc3\xa0gia cerebral que l'oblig\xc3\xa0 a ingressar a l'hospital. Al cap de tres dies, va morir a Mil\xc3\xa0 a l'edat de 78 anys.\n_START_SECTION_\nPremis i distincions\n_START_PARAGRAPH_\nL'any 1996 fou guardonat amb l'Ordre Ol\xc3\xadmpic i dos anys despr\xc3\xa9s va rebre el premi Ischia de periodisme. El president itali\xc3\xa0 li va concedir el 2002 la distinci\xc3\xb3 de Grand'Ufficiale dell'Ordine al merito della Repubblica Italiana. El 2008 li van atorgar el Premi Manuel V\xc3\xa1zquez Montalb\xc3\xa1n, en la categoria de periodisme esportiu."